9. schôdza NR SR - 11.deň - A. dopoludnia
Dátum: 2016-09-23
Poslanec: Verešová, Anna (OĽANO)
Druh vystúpenia: Vystúpenie

73. Ďakujem za slovo. Vážený pán predseda, vážené panie poslankyne... (Prerušenie vystúpenia predsedajúcim.) Danko, Andrej, predseda NR SR 74. Poprosím o opravu na tabuli, pani poslankyňa Anna Verešová vystupuje a myslím, že už tie dve poslankyne definitívne stratili poradie, áno. Verešová, Anna, poslankyňa NR SR 75. Vážené panie poslankyne, ale zdá sa mi, že som tu sama, takže vážení páni poslanci, vážený pán premiér, na dnešnej mimoriadnej schôdzi sme sa zišli kvôli vysloveniu nedôvery vám, predsedovi vlády. Do dnešného dňa ste totiž neurobili nič pre to, aby ste upokojili situáciu v spoločnosti kvôli kauze Bašternák. Do dnešného dňa ste nesplnili ani vaše vlastné slová, že do troch minút odvoláte, alebo sľub, že do troch minút odvoláte každého člena vlády, na ktorého padne čo len tieň podozrenia. Týmto postojom sa smejete do tváre všetkých tých občanov a v drvivej väčšine mladých ľudí, ktorí ešte veria v spravodlivosť, ktorí ešte majú nádej, že sa v našej krajine, na Slovensku, nedá beztrestne páchať zločin. Opakujem to znova, minister Kaliňák mal podľa väčšiny ľudí pre kauzu Baštrnák odstúpiť. Vyplýva to z prieskumu agentúry Polis. Pri otázke "Myslíte si, že by mal Robert Kaliňák odstúpiť pre kauzu Bašternák, teda pre kauzu s údajne neoprávnenou vratkou DPH na takmer 2 mil. eur?" odpovedalo 49 % respondentov kladne. Počas celého leta, počas horúcich dní, počas času dovoleniek a prázdnin ľudia prichádzali na protesty. Videla som tam tisíce mladých ľudí, žiadnych radikálov či extrémistov. Ten dav sa vždy úplne pokojne rozišiel. Sú to totiž ľudia alebo boli to ľudia, ktorí tu pracujú, ktorí si tu na Slovensku chcú založiť rodiny alebo si rodiny založili, tu chcú žiť. Sú to občania, ktorí ešte veria v demokraciu a tí boli v uliciach, pán premiér, a tí sa dožadovali odvolania ministra vnútra. Títo ľudia nerobia hanbu Slovensku. Opakujem, nie je zvrátené, že sú ľudia v uliciach, ale je vskutku zvrátené, že úzka skupina ľudí bez zábran rozkráda naše Slovensko. To je hanbou pre Slovensko. A povinnosťou premiéra bolo a je upokojiť situáciu v krajine a zvlášť v čase predsedníctva v Rade Európskej únie. Namiesto toho, aby ste upokojili situáciu a odvolali ministra vnútra, hovoríte a aj dnes ste o tom hovorili, že šírime nenávisť. Áno, podarilo sa vám tento mýtus rozšíriť po krajine. Nepolarizujú spoločnosť tí, ktorí zakrývajú trestné činy, ale nenávisť šíria tí, ktorí na to ukazujú. To je absolútny výsmech občanom. A je to absolútny výsmech demokracii. Aj dnes sme z vašich úst, pán premiér, počuli o skvelých hospodárskych výsledkoch našej krajiny. Je však zaujímavé, že naši ľudia čoraz viac odchádzajú zo Slovenska za prácou. Počty Slovákov, ktorí sa rozhodnú ísť pracovať do zahraničia, stále stúpajú. Pritom najväčší nárast takýchto odchodov za prácou zaznamenal Štatistický úrad Slovenskej republiky v priebehu minulého a aj v tomto roku. Za prvé tri mesiace tohto roka sa v porovnaní s minulým rokom zvýšil ich počet o 17,8 %. A, pozor, zmena je významná aj v tom, že za prácou nám neodchádzajú už len mladí ľudia, ale aj ľudia od 35 do 55 rokov, naši rovesníci. A ešte jeden významný ukazovateľ zo Štatistického úradu, a najviac sú to ľudia, ktorí majú stredné odborné učňovské vzdelanie, 44 %. Nevedia títo Slováci, že sa v našej krajine žije ohromne dobre, ako ste to dnes, pán premiér, hovorili? Nevedia, že ste sľúbili koľkýkrát už práve v hladových regiónoch ľuďom bez odborného vzdelania mzdu 850 eur? Dnes ste to potvrdili, dnes ste o tom hovorili. Títo ľudia nevedia, že budú mať takúto mzdu aj na Slovensku? A nielen vyššie odchody ľudí, ale aj narastanie extrémizmu. Pretože dlhodobo ignorujete všeobecné dianie a vôľu občanov. Za zvyšovanie extrémizmu zodpovedá vláda, ktorá nekoná v prospech občanov, ktorá nepočúva svojich občanov, ktorá sa zo svojich občanov vysmieva. A teraz som sa chcela prihovoriť vo svojom príspevku k vám, panie poslankyne. Vážené kolegyne z vládnej koalície, ani jedna tu nie ste, ale verím, že ma počúvate pri televíznych obrazovkách. Chcem sa k vám prihovoriť ako žena politička ku vám ženám političkám. V Národnej rade Slovenskej republiky v VII. volebnom období je nás spolu 31 žien, teda 1/5. Každá sme sem prišli určite s dobrým úmyslom urobiť niečo prospešné pre občanov, pre ľudí. Veď sme im to sľubovali. Možno sme poukazovali práve aj na ten fakt, že sme ženy a že ženy do politiky určite patria. Politika sa však na mužskú a ženskú nedelí. Existuje iba politika, ktorá má byť spoločným dobrom pre všetkých. Neexistuje ani špinavá politika. Existujú iba špinaví, teda nečestní ľudia, ktorí v politike nepracujú pre spoločné dobro, ale iba pre svoje. Predsa však máme ako ženy niečo viac ako naši kolegovia muži. Je to náš akýsi šiesty zmysel pre vnímanie nespravodlivosti. Oveľa skôr si všimneme aj najmenšiu skrivodlivosť nielen voči sebe a svojim blízkym, ale aj voči iným, cudzím. A potom bojujeme. Nešetríme čas ani peniaze, nehľadíme na námahu, nehľadíme, či prídeme o výhody, či dobrú pozíciu, dokonca aj o dobré meno. A ešte niečo je pre nás charakteristické. My ženy pozeráme viac do budúcnosti, či už deti máme, alebo nemáme, viac ako ženy myslíme na ďalšiu generáciu, na generáciu detí a našich vnúčat. Jednoducho na budúcnosť. Možno sa to môže javiť ako naša slabosť, ale neverme tomu, to je naša sila aj v politike. A preto na vás, poslankyne vládnej koalície, apelujem, aby ste pri dnešnom hlasovaní pamätali na mladých ľudí, na vaše deti, vnúčatá, ale aj rovesníkov, ako som už spomenula, ktorí museli odísť za prácou do zahraničia, a pritom by veľmi radi zostali v tejto krajine žiť a pracovať, aby ste týmto mladých ľuďom a ľuďom vôbec nezobrali poslednú nádej v spravodlivú krajinu. Vážené panie poslankyne z vládnej koalície, Mária Janíková, Jana Laššáková, Oľga Nachtmannová, Jana Vaľová, Eva Antošová, Magdaléna Kuciaňová, Eva Smolíková, Edita Pfundtner, Irén Sárközy, Alena Bašistová, Katarína Cséfalvayová, k vám sa prihováram. Ženy majú v najkritickejších životných situáciách často väčšiu odvahu ako muži. Buďte aj dnes pri tomto hlasovaní odvážne. Myslite pri hlasovaní na budúcnosť detí a mladých ľudí, na Slovensko. Ďakujem vám.